Selv om Danmark er anerkendt som et foregangsland i kampen mod tortur, mener hver fjerde dansker, at det er i orden at bruge tortur. Det viser en undersøgelse, som Epinion har lavet for Rehabiliterings- og Forskningscentret for Torturofre (RCT) forud for FNs Menneskerettighedsdag på lørdag.

23 procent af danskerne svarer således, at tortur godt må bruges i enkelte tilfælde, mens 75 procent mener, at al tortur skal være forbudt. To procent er i tvivl.

Justitsminister Morten Bødskov (S) finder det »stærkt bekymrende«, at så mange danskere er åbne for brugen af tortur.

»Det er krænkende for det, vi står for som civiliseret samfund,« siger han.

Ifølge Karin Verland, direktør i RCT, kan der være flere årsager til, at så mange danskere accepterer brugen af tortur: Dels ved de ikke nok om, hvad tortur gør ved mennesker, dels har man ligesom i andre lande »været meget terrorforskrækket« siden angrebet i USA i 2001.

»Mange har en forestilling om, at man kan afværge terror med tortur,« siger hun.

Tortur er forbudt ifølge FNs torturkonvention, og så sent som i foråret blev Danmark anbefalet af FN at indføre tortur som en selvstændig forbrydelse i straffeloven og den militære straffelov. Ifølge Karin Verland er det på høje tid, at regeringen griber til handling, så tortur kan dømmes på linje med voldtægt og mord i henhold til dansk lov.

Også Tyge Trier, advokat og ekspert i menneskerettigheder, mener, at tortur skal skrives ind som en selvstændig bestemmelse i straffe-loven: »Når det danske Udenrigsministerium og militær bruger så megen energi på at udbrede budskabet om, at tortur skal straffes, er det paradoksalt, at vi ikke finder begrebet i vores egen straffelov. Ligesom det er tilfældet i Norge og Sverige.«

Ifølge Tyge Trier understreges behovet af, at Danmark de seneste mange år har haft militærstyrker på missioner i udlandet og i samarbejde med hærstyrker, som bruger tortur.

Regeringen åbner nu for at gøre tortur til en selvstændig bestemmelse i dansk straffelov.